b'\n_START_ARTICLE_\nCarmen Mart\xc3\xadnez\n_START_SECTION_\nBiografia\n_START_PARAGRAPH_\nLa F\xc3\xa0brica de Tabac d\xe2\x80\x99Alacant, la m\xc3\xa9s important de la ciutat, tenia unes 5.000 treballadores a finals del segle XIX. La introducci\xc3\xb3 de maquin\xc3\xa0ria va suposar la reducci\xc3\xb3 de la m\xc3\xa0 d\xe2\x80\x99obra (3.480 obreres el 1906) i protestes continuades: el 1908, en un amotinament, les cigarreres cremaren unes m\xc3\xa0quines. Malgrat tot, la reducci\xc3\xb3 del nombre de treballadores i els salaris baixos continuaren (el 1913 la f\xc3\xa0brica nom\xc3\xa9s tenia 2.800 obreres)._NEWLINE_Front a aquesta situaci\xc3\xb3, el 1910 es crea La Feminista, sindicat femen\xc3\xad en qu\xc3\xa8 predominaven les cigarreres i que formava part de la Casa del Poble d\xe2\x80\x99Alacant. En aquesta organitzaci\xc3\xb3, que va intervenir en m\xc3\xadtings i manifestacions de l\xe2\x80\x991 de maig, va participar Carmen Mart\xc3\xadnez. Cap al 1918 les cigarreres alacantines es coordinaren amb les treballadores d\xe2\x80\x99altres f\xc3\xa0briques d\xe2\x80\x99Espanya. El 1919 es cre\xc3\xa0 La Uni\xc3\xb3 Tabacalera, Secci\xc3\xb3 d\xe2\x80\x99Alacant de la Federaci\xc3\xb3 Tabaquera Espanyola, que organitz\xc3\xa0 vagues i envi\xc3\xa0 ajuda a altres f\xc3\xa0briques en vaga. Carmen Mart\xc3\xadnez figur\xc3\xa0 en la directiva d\xe2\x80\x99aquesta Secci\xc3\xb3 Tabaquera alacantina. El juliol de 1920, en companyia d\xe2\x80\x99altres representants de la f\xc3\xa0brica d\xe2\x80\x99Alacant com Remedios Garc\xc3\xada o el socialista \xc3\x80ngel Mart\xc3\xadnez, assist\xc3\xad al Congr\xc3\xa9s de la Federaci\xc3\xb3 Tabaquera a Madrid._NEWLINE_En els anys vint augment\xc3\xa0 la m\xc3\xa0 d\xe2\x80\x99obra en la f\xc3\xa0brica (cap al 1925 n\xe2\x80\x99eren 6.000), una de les reivindicacions de les cigarreres. Carmen Mart\xc3\xadnez va assistir a diversos congressos i va figurar en les comissions ponents de la Federaci\xc3\xb3 Tabaquera. Segons La Raza \xc3\x8dbera (2 de febrer de 1929), aquesta obrera era una de les millors defensores i propagandistes de la Secci\xc3\xb3 d\xe2\x80\x99Alacant i de la Federaci\xc3\xb3 Espanyola, i \xc2\xabuna incansable lluitadora per la causa societ\xc3\xa0ria\xc2\xbb.'